มันนี่ทูเดย์
ธปท.แจงอย่ากังวลการใช้ธนบัตร
20 ต.ค. 2559

ธปท.แจงอย่ากังวลการใช้ธนบัตร
นายวิรไท สันติประภพ ผู้ว่าการธนาคารแห่งประเทศไทย (ธปท.) ชี้แจงว่าขอให้ประชาชนอย่ากังวลเรื่องธนบัตรที่ใช้หมุนเวียนอยู่ในปัจจุบัน เพราะสามารถใช้ชำระหนี้ได้ตามกฎหมายโดยไม่มีกำหนด และเมื่อมีการออกธนบัตรแบบใหม่ในอนาคต ประชาชนก็ยังสามารถใช้ธนบัตรแบบเดิมได้ต่อไป ส่วนการออกธนบัตรแบบใหม่นั้น ต้องได้รับพระราชทานพระบรมราชานุญาตก่อนที่จะเริ่มกระบวนการผลิต
ออมสินเปิดแลกธนบัตรที่ระลึก
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า จะเปิดให้แลกธนบัตรที่ระลึกเฉลิมพระเกียรติพระบาทสมเด็จพระปรมินทรมหาภูมิพลอดุลยเดช เนื่องในโอกาสพระราชพิธีมหามงคลเฉลิมพระชนมพรรษาครบ 7 รอบ อีกครั้ง วันที่ 26 ต.ค.นี้ ที่สำนักงานใหญ่และสาขาทั่วประเทศ เฉพาะธนบัตรราคา 100 บาท จำหน่ายชุดละ 200 บาท
แจ้งแบงก์ในไทยคว่ำบาตรเยเมน
ธนาคารแห่งประเทศไทย (ธปท.) ออกหนังสือแจ้งสมาคมธนาคารไทย และสมาคมธนาคารนานาชาติ ขอความร่วมมือให้ดำเนินการตามข้อมติคณะรัฐมนตรีความมั่นคงแห่งสหประชาชาติ ในการคว่ำบาตรสาธารณรัฐเยเมน ซึ่งรวมถึงการคว่ำบาตรทางอาวุธ การห้ามเดินทาง และการอายัดทรัพย์สิน